12 במרץ 2019

נכתב על ידי אודרי טאנג

בשנת 2012, הציעה פרסומת ממשלתית שנויה במחלוקת בטאיוואן רעיון יוצא דופן: "במקום לבזבז זמן על דיונים במדיניות, בואו נתמקד בהנחת היסודות בשטח ונתחיל ליישם!" בתגובה לכך, ארבעה מתכנתים עם תפיסת עולם אקטיביסטית עשו משהו שונה בתכלית.

ארבעת ה"האקרים האזרחיים" הללו- במילים אחרות, מתכנתי מחשבים אקטיביסטיים ובעלי חזון פוליטי – בנו מערכת ביקורת אזרחית לתקציב הממשלה המרכזית של טאיוואן. הם לקחו נתונים מהמשרד הממשלתי לסטטיסטיקה והפכו אותם לנגישים, למובנים ולאינטראקטיביים. הציבור דירג כל פריט בתקציב והגיב עליו. מערכת זו הניחה את היסודות לתנועת ה-"g∅v" ("gov-zero"), שנחשבת היום לאחת הקהילות האזרחיות-דיגיטליות הפעילות בעולם.

 מאז, הציבה טאיוואן את שיתוף הפעולה המקוון בלב העשייה הממשלתית. המדינה שואפת להביא את הטכנולוגיה למרחבים, שבהם מתגוררים האזרחים, במקום לצפות מהאזרחים להיכנס למרחב הטכנולוגי. זוהי הנחת היסוד: קודם הממשלה חייבת לבטוח באנשים בנושא של כוח ההשפעה בתהליכי קביעת מדיניות, אחר-כך אותם אנשים להניע את גלגלי הדמוקרטיה.

 טאיוואן לא תמיד זכתה ליהנות מחירויות כאלה, דיגיטליות או אחרות. בשנת 1987 הסתיים השלטון הצבאי שהושלט באי במשך 40 שנה. הבחירות הישירות הראשונות לנשיאות טאיוואן נערכו בשנת 1996, בדיוק בזמן שבו האינטרנט נכנס לחיינו. באותה תקופה, כבר הייתה בטאיוואן חברה אזרחית איתנה למדי, הבנויה על פרקטיקה היסטורית של אגודות קהילתיות, שנקטו "פעולה שיתופית" כדי למצוא פתרונות משותפים.

 אורכו של האי של טאיוואן הוא כ-400 ק"מ (250 מייל), נסיעה של פחות משעתיים ברכבת מהירה. מאפיין זה הוכח כיתרון משמעותי בהצבת נקודות גישה לאינטרנט. התפיסה, כי חיבור מהיר לאינטרנט הוא חלק מזכויות האדם, עומדת בבסיס המדיניות הממשלתית בטאיוואן. כ-87% מהתושבים מעל גיל 12 מחוברים לאינטרנט. עבור 23 מיליון תושבי טאיוואן, האינטרנט הוא מרחב ציבורי טבעי להבעת דעה, אפילו יותר מאשר הפרקטיקה של הצבעה בבחירות.

 היום, דורות שהורגלו לכוח רודני, ודורות שהורגלו לחופש, מתקיימים במקביל ולעיתים נקלעים לעימות. בכל זאת, מאפיין משותף עובר כחוט השני בין כל הפרויקטים של הדמוקרטיה הדיגיטלית והוא פעולה שיתופית.

 הפלטפורמה הלאומית של טאיוואן לשיתוף הציבור בעשייה הממשלתית נקראת " Join". הממשל המרכזי, שמנהל את עיר הבירה טַאיפֵּיי, אימץ את מערכת g∅v לניהול מיזמים, על מנת לכלול את הציבור בנושאים תקציביים. כלים להדמיית נתונים מסייעים לציבור להבין את חלוקת התקציבים ואת ייעודיהם**.** פלטפורמת "Join" , עם למעלה מ-4 מיליון משתתפים, משתרעת מעבר לענייני תקציב. בפלטפורמה, יכול כל אחד לפתוח עצומה דיגיטלית. ברגע שהושגו 5,000 חתימות, השרים הרלוונטיים חייבים לתת מענה באופן ציבורי.

 כשרת הדיגיטל, הקמתי רשת של קציני השתתפות בכל משרד ממשלתי. הם מקשרים בין הציבור הכללי לבין המשרדים הציבוריים, והם משמשים כערוצים לשיתוף פעולה פנימי בין המשרדים עצמם. בכל פעם שעולה הצעה, יכולה להתקיים פגישה שיתופית הכוללת משתתפים מהמשרדים הממשלתיים, וכן, את הציבור, אשר מוזמן להצטרף לדיון, וביחד ליצור מדיניות חדשה.

 עד כה, קיימנו יותר מ-40 פגישות שיתופיות. כינסנו בעלי עניין כדי למצוא פתרונות, בין אם מדובר בשיפור חווית הגשת דוחות מס הכנסה, בהקצאת משאבים רפואיים בערים מרוחקות, או באיזון בין שטחי הדיג לבין השונות הביולוגית הימית בפארקים לאומיים.

 אימוץ חידושים אזרחיים במגזר הציבורי דורש מערכת מבוססת לרגולציה, לתחזוקה ולאחריותיות . לכן, הממשל, קהילת הטכנולוגיה והחברות או הארגונים, מחויבים להיפגש, על מנת ליצור מערכת אקולוגית שיתופית, אשר תגביר את עוצמת ההשפעה של טכנולוגיה אזרחית: קוד יכול לתמוך בערכים דמוקרטיים בדרך שלא הייתה אפשרית קודם לכן.

 רק באמצעות שילוב עם מערכת החוקים הקיימת, ועם הגיבוי של חוקים ורגולציה, חדשנות חברתית יכולה להניעחדשנות רגולטורית. לדוגמא, השקנו פלטפורמת רגולציה בסביבת "ארגז חול"[[1]](#footnote-1) בשנת 2017, אשר מאפשרת ליזמים להתנסות בחופשיות, ללא אילוצים משפטיים, למשך פרק זמן מסוים. הפלטפורמה נועדה לדרבן ניסויים בטכנולוגיה פיננסית וברכבים אוטונומיים, בין יתר החידושים.

 עוד גורם חשוב המניע להשתתפות הצבור בתהליכי חקיקה הוא פלטפורמת vTaiwan, יוזמה של קהילת g∅v (פלטפורמת Join מנוהלת ומתוחזקת על ידי הממשלה, ואילו vTaiwan מנוהלת על ידי האזרחים ומתוחזקת על ידי g∅v). המעמד החוקי של חברת שירותי הנסיעות "Uber" היה נושא לדיונים סוערים ב- vTaiwan, הדיונים קיבלו תמיכה ממערכת עם בינה מלאכותית כדי לנהל את הדיון. הדבר סייע לצדדים השונים להגיע להסכמה על "תוכנית מגוונת לשירותי מוניות " בשנת 2016. בשנת 2018 פלטפורמת vTaiwan סייעה בהצלחה להסדיר את הרגולציה הכלכלית של הפלטפורמה.

נוסף על הפחתת החסמים לדמוקרטיה, גישה זו היא גם תהליך של הבנה הדדית. כאשר הציבור רואה את התוצאות של שיתוף הפעולה, הדבר מוביל לעלייה בהשתתפותו. רק דרך מעגל עשייה כזה, יתאפשר לאזרחים לספק משוב ממשי, ואפילו להגדיל ולעשות על ידי יישום, הסתגלות ותרומה לקהילת הטכנולוגיה האזרחית.

 המטרות שלנו ב-[[2]](#footnote-2)PDIS, מעבדת המדיניות בקבינט של טאיוואן, הן להביא את התוצאות הניסיוניות הללו לאנשים בכל רחבי העולם. ביקרנו בניו-יורק, בטורונטו, במדריד, בטוקיו ובהונג-קונג, כדי לארגן במשותף סדנאות עם קהילות טכנולוגיות אזרחיות לשיתוף חידושים דמוקרטיים, כמו רשת קציני ההשתתפות שלנו והפגישות השיתופיות שלנו. תוכנית g∅v הוטמעה באופן בין-לאומי, כאשר " g∅vאיטליה" הוקמה בשנת 2018.

שיתוף פעולה בין-לאומי כבר לא עוסק רק בהסכמים בין ממשלות: הוא עוסק גם באנשים, אשר בונים ערכים משותפים. לדוגמא, בשנה שעברה נערך ה"האקטון" הנשיאותי שלנו. הצוות הבין-מגזרי, "שומרי המים", השתמש בלמידה מכנית כדי לסייע בתיקון דליפות בצינור עם שיעורי דיוק של % 70. הצוות הוזמן על ידי ממשלת ניו-זילנד ליצור במשותף פתרונות המטפלים בדליפת מים.

לעיתים קרובות, שואלים אותי על עתיד הדמוקרטיה. עבורי, עתיד הדמוקרטיה מבוסס על *תרבות של הקשבה*. לטאיוואן אין "מערכות לגאסי"[[3]](#footnote-3) של דמוקרטיה ייצוגית (בשפת הטכנולוגיה) ורשת האינטרנט מפותחת מאוד. המשמעות היא שאנו יכולים להתנסות באופנים שונים של דמוקרטיה. כפי שאמרה הנשיאה צאי יִינג-וֶן בטקס ההשבעה שלה, לפני שלוש שנים: "בעבר, דמוקרטיה הייתה עימות מכריע בין שני ערכים מנוגדים. היום, דמוקרטיה היא שיחה בין הרבה ערכים מגוונים."

בעת שבה העולם בוחן מחדש על את הרכיבים הבסיסיים של ממשל, הדמוקרטיה הדיגיטלית של טאיוואן – שבה הציבור לוקח את היוזמה, והממשל מגיב ב-'כאן ועכשיו' - יכולה לשרת כהדגמה של צורות חדשות של שיתוף פעולה בין האזרחים לבין המדינה ושל דיאלוג במאה ה-21.

1. SANDBOX PLATFORM - סביבת ארגז חול (Sandbox) היא כל סביבה שאינה סביבת ייצור של יישומי Microsoft Dataverse. סביבת ארגז חול (Sandbox) מבודדת מייצור, והיא המקום לפיתוח ולבדיקה של שינויים ביישום בסיכון נמוך. מתוך: מדריך [MICROSOFT](https://docs.microsoft.com/he-il/power-platform/admin/sandbox-environments) [↑](#footnote-ref-1)
2. PDIS- POLICY Lab in Taiwan's Cabinet [↑](#footnote-ref-2)
3. מערכת מורשת או מערכת לגאסי - היא שיטה, טכנולוגיה, מערכת מחשוב או תוכנה ישנה. מערכת מורשת יכולה עדיין להימצא בשימוש ויכולה גם שלא. אפילו אם המערכת כבר לא נמצאת בשימוש, היא עשויה עדיין להשפיע על הארגון בעקבות התפקיד ההיסטורי שלה. [↑](#footnote-ref-3)